Nos Philippes diz de Vienne, chevaliers, sires de Paigny et de Sahurre, façons savoir à toz celx qui verront et orront cestes présentes lettres, que cum li home de la commune de Sahurre, nos dehussaint pour raison de la franchise de Sahurre que nos lor havons vendue quatre mil livres de Viennois, et li dit home par nostre commandement en haient paié pour nos et par nostre commandement à genz cuy nos les deviens en plusours lettres. A la parfin compe loiaul et finaul fait entre nos et les diz homes de Sahurre, nos confessons et resjoissons non pas decéhuz ne contrains, que nos des dites quatre miles livres de Viennois avons hehu et recehu plenier paiement en loiaul argent nombré et nostre garanti enterain. Et porce, nos les diz homes de Sahure et toz lor hoirs et toz lor successeurs et la dite ville de Sahure des dites quatre mile livres de Viennois, quittons et assoillons dou tot en tot à toz jors mais. Et promettons en bone foy et par stipulacion sollempnel et sor toz nos biens que quecunques il soient, la dite quittance et totes les choses dessus dittes et divisées et une chascune par soy tenir et garder à toz jors mais, senz aler encontre en jugement ou deffors, taisiblement ou expressément. Et à ce tenir et garder nos oblijons nos et nos hoirs, nos successours et toz nos biens. De rechief, cum nos aiens unes lettres des diz homes de Sahure, saelée dou seaul de la cort noble baron nostre amé seignour et redoté Monseignour Robert, duc de Borgoigne, es ques est contenu que li maire et li eschevins de Sahure et plusour autre de Sahurre nos doivent dous mile livres de Viennois pour raison de la vendue de la dite franchise, à paier quinze jors après nostre requeste, de coy messire Hugues Cordons, chevaliers, a donc bailliz de Sahurre et Odoz, Argiller sires de Auviller, nos sunt ploiges, et nos à présent n’aiens les dites lettres pour rendre per maintenant es diz homes. Nos volons et outroions que à celx moismes lettres et à totes autres faites sus li dette de totes les quatre mile livres de Viennois, de quelque tenour que eles fussaint, soit devoié foiz et créance, et que eles dois or en avent soient de negune valour et de negune force. Et promettons en bone foy, que nos, à la requeste dou maire de Sahurre, procurerons et farons commant ces dites lettres soient rendues et delivrées es diz homes de Sahurre senz nul contrediz. Renunçant en cest fait, de certaine science, à la exception doudit paiement non pas fait loiaulment et non pas hahu et l’espérance de l’avoir et dou recevoir de déception, de barat et de maul, à tote aide et à tot benéfice de droit de canon et de lois, au benéfice de restitution en enterainnement, à toz husaiges et à totes costumes de lue et de païs et à totes autres exceptions, raisons et allgéations de droit et de fait, que dois or en avent contre cest present escrit porroient estre dites et obiciés, et au droit que dit que generaux renonciations ne vaut. Ou tesmoignaige de la quel chose, nos havons baillié es diz homes de Sahurre cestes présentes lettres, saelées de nostre seaul qui furent faites, donés et saelées à Dole, le samedi après la feste Saint Mather, l’an de grâce, mil dous cens et septante et oit, le dit jor dou dit samedi.